CELEX: 32016R2022
Language: da
Date: 2016-07-14 00:00:00
Title: Kommissionens delegerede forordning (EU) 2016/2022 af 14. juli 2016 om supplerende regler til Europa-Parlamentets og Rådets forordning (EU) nr. 600/2014 for så vidt angår reguleringsmæssige tekniske standarder vedrørende oplysninger med henblik på registrering af tredjelandsselskaber og formatet for de oplysninger, der skal gives til kunder (EØS-relevant tekst )

19.11.2016   
            
            
               DA
            
            
               Den Europæiske Unions Tidende
            
            
               L 313/11
            
         KOMMISSIONENS DELEGEREDE FORORDNING (EU) 2016/2022
   af 14. juli 2016
   om supplerende regler til Europa-Parlamentets og Rådets forordning (EU) nr. 600/2014 for så vidt angår reguleringsmæssige tekniske standarder vedrørende oplysninger med henblik på registrering af tredjelandsselskaber og formatet for de oplysninger, der skal gives til kunder
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (1), særlig artikel 46, stk. 7, og
   ud fra følgende betragtninger:
   
               (1)
            
            
               Ved forordning (EU) nr. 600/2014 er der fastlagt et harmoniseret regelsæt for behandlingen af tredjelandsselskaber, der ønsker adgang til Unionen for at yde investeringsservice og udøve investeringsaktiviteter til godkendte modparter og professionelle kunder.
            
         
               (2)
            
            
               Det bør fastsættes, hvilke oplysninger et tredjelandsselskab, der ansøger om at yde investeringsservice eller udøve aktiviteter i hele Unionen, bør give Den Europæiske Værdipapir- og Markedstilsynsmyndighed (ESMA), og i hvilket format oplysningerne til kunder, jf. artikel 46, stk. 5, i forordning (EU) nr. 600/2014, skal gives, således at der kommer til at gælde ensartede krav for tredjelandsselskaber, og således at disse får mulighed for at levere tjenesteydelser i hele Unionen.
            
         
               (3)
            
            
               For at gøre det muligt for ESMA at identificere og registrere tredjelandsselskaberne korrekt bør ESMA have deres kontaktoplysninger, deres nationale og internationale identifikationskoder og dokumentation for deres tilladelse til at yde investeringsservice i det land, hvor selskabet er etableret.
            
         
               (4)
            
            
               Tredjelandsselskaber bør være opmærksomme det sprog og den form, de anvender til at give kunderne oplysninger, så det sikres, at oplysningerne er forståelige og klare.
            
         
               (5)
            
            
               Denne forordning bør anvendes fra samme dato som forordning (EU) nr. 600/2014.
            
         
               (6)
            
            
               Denne forordning er baseret på det udkast til reguleringsmæssige tekniske standarder, som ESMA har forelagt Kommissionen.
            
         
               (7)
            
            
               ESMA har afholdt åbne offentlige høringer om udkastet til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt anmodet interessentgruppen for værdipapirer og markeder, der er nedsat i henhold artikel 37 i Europa-Parlamentets og Rådets forordning (EU) nr. 1095/2010 (2), om en udtalelse —
            
         VEDTAGET DENNE FORORDNING:
   Artikel 1
   Nødvendige oplysninger med henblik på registrering
   Et tredjelandsselskab, der ansøger om tilladelse til at yde investeringsservice eller udøve aktiviteter i hele Unionen i henhold til artikel 46, stk. 4, andet afsnit, i forordning (EU) nr. 600/2014, skal indgive følgende oplysninger til ESMA:
   
               a)
            
            
               selskabets fulde navn, herunder dets registrerede navn og et eventuelt andet firmanavn, som selskabet påtænker at anvende
            
         
               b)
            
            
               selskabets kontaktoplysninger, herunder hovedsædets adresse, telefonnummer og e-mailadresse
            
         
               c)
            
            
               kontaktoplysninger på den person, der står for ansøgningen, herunder telefonnummer og e-mailadresse
            
         
               d)
            
            
               websted, hvis et sådant haves
            
         
               e)
            
            
               selskabets eventuelle nationale identifikationsnummer
            
         
               f)
            
            
               selskabets eventuelle LEI-kode
            
         
               g)
            
            
               selskabets eventuelle BIC-kode (Business Identifier Code)
            
         
               h)
            
            
               navn og adresse på den kompetente myndighed i det tredjeland, der er ansvarligt for tilsynet med selskabet; er mere end en enkelt myndighed ansvarlig for tilsynet, gives der oplysning om deres respektive kompetenceområder
            
         
               i)
            
            
               et link til hver kompetent myndigheds register i tredjelandet, hvis et sådant findes
            
         
               j)
            
            
               oplysninger om, hvilken investeringsservice og hvilke aktiviteter og accessoriske tjenesteydelser selskabet har tilladelse til at yde og levere i det land, hvor det er etableret
            
         
               k)
            
            
               den investeringsservice, der vil blive ydet, og de aktiviteter, der vil blive udøvet i Unionen, herunder eventuelle accessoriske tjenesteydelser.
            
         Artikel 2
   Krav vedrørende indgivelse af oplysninger
   1.   Tredjelandsselskabet skal inden 30 dage underrette ESMA om eventuelle ændringer i de oplysninger, der er blevet indgivet i henhold til artikel 1, litra a)-g), j) og k).
   2.   Oplysninger til ESMA i henhold til artikel 1, litra j), skal indgives i form af en skriftlig erklæring udstedt at en kompetent myndighed i tredjelandet.
   3.   Oplysninger, der indgives til ESMA i henhold til artikel 1, skal være på engelsk, og det latinske alfabet skal anvendes. Eventuelle ledsagedokumenter, der indgives til ESMA i henhold til artikel 1 og nærværende artikels stk. 2, skal være på engelsk, eller der skal, hvis de er blevet affattet på et andet sprog, også indgives en bekræftet engelsk oversættelse.
   Artikel 3
   Oplysninger vedrørende kundetyper i Unionen
   1.   Et tredjelandsselskab skal give de i artikel 46, stk. 5, i forordning (EU) nr. 600/2014 omhandlede oplysninger til sine kunder på et varigt medium.
   2.   De i artikel 46, stk. 5, i forordning (EU) nr. 600/2014 omhandlede oplysninger skal:
   
               a)
            
            
               gives på engelsk eller på det officielle sprog, eller et af de officielle sprog, i den medlemsstat, hvor tjenesteydelserne skal leveres
            
         
               b)
            
            
               være udformet og opstillet således, at de er letlæselige, med brug af en læservenlig skriftstørrelse
            
         
               c)
            
            
               præsenteres uden farver, der kan forringe forståeligheden af oplysningerne.
            
         Artikel 4
   Ikrafttræden og anvendelse
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den dato, der er nævnt i artikel 55, stk. 2, i forordning (EU) nr. 600/2014.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. juli 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 173 af 12.6.2014, s. 84.
   
      (2)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).